KIRJALLINEN KYSYMYS E-2500/01

esittäjä(t): Erik Meijer (GUE/NGL) komissiolle

(13. syyskuuta 2001)

Aihe: Matkustusajan huomattava pidentyminen Alankomaiden ja Belgian rautateiden aikataulujen huonon yhteensopivuuden vuoksi ja suurnopeusradan rakentaminen

1. Onko komissio tietoinen siitä, että rajat ylittävään junayhteyteen, joka on joka tunti Brysselin ja Amsterdamin välillä, ei sisälly vähintään puoleentoista vuoteen, 10. kesäkuuta 2001 ja 14. joulukuuta 2002 välisenä aikana, kumpaankaan suuntaan matkustettaessa vaihtomahdollisuutta Belgian ja Alankomaiden etelä- ja itäosan välillä, koska Brysselistä tulevat junat saapuvat 57 minuuttia yli tasatunnin ja jatkoyhteys suuntaan TilburgNijmegenZwolle on yhtä minuuttia ennen sitä ja koska toiseen suuntaan matkustettaessa junat saapuvat Roosendaalin vaihtoasemalle 5 minuuttia yli tasatunnin, kun taas Brysselin junan aikataulua on muutettu siten, että se lähtee 3 minuuttia yli tasatunnin?

2. Onko komissio kanssani samaa mieltä siitä, että pitkään käytössä olleen lyhyen odotusajan sisältämän jatkoyhteyden korvaaminen pitkän odotusajan sisältämällä yhteydellä on osoitus riittämättömästä koordinaatiosta Alankomaiden rautateiden (NS) ja Belgian rautateiden (NMBS/SNCB) välillä, jonka johdosta ne ovat saaneet aikaan rajat ylittävässä liikenteessä tunnin odotusajan matkustettaessa etelään ja puolen tunnin odotusajan matkustettaessa pohjoiseen sisäisten verkkojensa aikataulujen muutoksen vuoksi?

3. Näkeekö komissio mahdollisuuksia auttaa sen toteuttamisessa, että tämä rajat ylittävä ongelma ratkaistaan mahdollisimman lyhyen ajan sisällä ja että rajan yli kulkevien matkustajien ärtymys poistetaan parantamalla Alankomaiden ja Belgian välisten juna-aikataulujen yhteensovittamista, vai hyväksyykö se sen, että Euroopan tehokkaampaan yhteistyöhön tähtäävät, vallitsevat rakenteet eivät estä sitä, että tällaisia liikenteen esteitä, jotka eivät ole kenenkään etujen mukaisia, voi olla edelleen olemassa tai että niitä voi syntyä uudelleen?

4. Minkälainen tilanne syntyy, kun Brysselin ja Amsterdamin välisten yhteyksien nopeus ja kapasiteetti lisääntyvät syyskuussa 2005, jolloin rajat ylittävä suurnopeusrata valmistuu Antwerpenin ja Rotterdamin välille, mutta junan vaihtoon Roosendaalissa ja Bredassa ei ole enää mahdollisuutta, koska viimeksi mainitun kaupungin länsipuolelta kulkevat suurnopeusjunat eivät enää pysähdy asemilla, joilta on jatkoyhteys itään ja länteen? Mitä toimia toteutetaan, jotta saataisiin aikaan korvaava suora yhteys Alankomaiden itä- ja eteläosien ja Antwerpenin laajennetun keskusaseman välillä vanhaa Roosendaalin kautta kulkevaa reittiä pitkin?

Loyola de Palacion komission puolesta antama vastaus

(31. lokakuuta 2001)

1. Komissio ei ollut tietoinen näistä seikoista.

2. Komission asia ei ole arvioida yksittäisiä aikatauluja. Ns. infrastruktuuripakettidirektiivien 2001/12/EY, 2001/13/EY ja 2001/14/EY(1) hyväksymisestä seuraa, että uusi sääntelykehys on otettava käyttöön viimeistään 15. maaliskuuta 2003. Edellä mainittujen direktiivien mukaan infrastruktuurin hallintojen on järjestettävä kansainväliset reitit rautatieyritysten pyynnöstä. Infrastruktuurin hallinnon on esitettävä kansainvälisille matkustajajunille annetut etusijat verkkoselostuksessa.

3. ja 4. Komissiolla ei ole valtuuksia ryhtyä toimiin näissä asioissa. Se on kuitenkin sitä mieltä, että rajat ylittävän rautateiden matkustajaliikenteen kaikkia mahdollisuuksia ei ole hyödynnetty. Komissio katsoo, että sekä rajat ylittävälle että kansalliselle liikenteelle olisi asetettava julkisen palvelun vaatimuksia, joilla varmistetaan riittävät julkiset matkustajaliikennepalvelut. Jos rautatieliikenteen harjoittajat saavat joko rahallisia korvauksia palvelun tarjoamisesta taikka yksinoikeuden, niiden olisi vastineeksi täytettävä määritellyt julkisen palvelun vaatimukset. Komissio on tehnyt ehdotuksen julkisen liikenteen julkisia palveluja koskevaksi asetukseksi(2), jossa säädetään mekanismista, jota toimivaltaiset viranomaiset kummallakin puolen rajaa voivat käyttää tämän tavoitteen saavuttamiseen.

(1) Euroopan parlamentin ja neuvoston direktiivi 2001/12/EY, annettu 26 päivänä helmikuuta 2001, yhteisön rautateiden kehittämisestä annetun neuvoston direktiivin 91/440/ETY muuttamisesta, EYVL L 75, 15.3.2001. Euroopan parlamentin ja neuvoston direktiivi 2001/13/EY, annettu 26 päivänä helmikuuta 2001, rautatieyritysten toimiluvista annetun neuvoston direktiivin 95/18/EY muuttamisesta, EYVL L 75, 15.3.2001. Euroopan parlamentin ja neuvoston direktiivi 2001/14/EY annettu 26 päivänä helmikuuta 2001, rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistusten antamisesta, EYVL L 75, 15.3.2001.

(2) EYVL C 365 E, 19.12.2000.